**PRAVILNIK O PRIPRAVI IN IZVEDBI ZAKLJUČNE EKSKURZIJE**

**1. člen**

**(splošno določilo)**

Pravilnik ureja pravila šole za pripravo in izvedbo zaključne (v nadaljevanju ZE) ekskurzije in pravila vedenja za udeležence na ZE za zaključne letnike.

Pravila se smiselno uporabljajo tudi za izvedbo drugih ekskurzij v okviru izobraževalnih programov ter v okviru OIV in IND.

**2. člen**

**(čas izvedbe)**

ZE se izvede po šolskem koledarju (navedenem v LDN za tekoče šolsko leto) pred ali v začetku zaključnega šolskega leta. Za zaključni letnik v programu trgovec se lahko enodnevna ali dvodnevna ekskurzija izvede na koncu šolskega leta.

**3. člen**

**(neudeležba na ZE)**

Dijaki, ki se strokovne ekskurzije ne udeležijo, morajo opraviti ustrezen obseg dejavnosti v okviru proste izbire OIV in IND na šoli ali izven nje, o čemer predložijo ustrezna potrdila o udeležbi.

**4. člen**

**(organizacijski okviri)**

ZE traja največ štiri dni oziroma tri nočitve, od tega največ tri dni pouka. Vsak oddelek potuje samostojno. V kolikor je manj dijakov in je oblikovana skupina, se le-ta lahko priključi posameznemu oddelku.

Program vsebuje:

* destinacijo znotraj evropske regije,
* bivališče z najmanj tremi zvezdicami,
* vsaj polpenzion za vsak celotni dan bivanja
* strokovno vodenje in animacijo (vsebino določi šola),
* dnevne strokovno vodene oglede in usmerjen prosti čas,
* zdravstveno in nezgodno zavarovanje vseh udeležencev,
* cena aranžmaja je dokončna in dogovorjena, vključuje tudi vstopnine za oglede,
* drugo po dogovoru (npr. število hladnih kosil …).

**5. člen**

**(destinacije)**

Šola dijakom ponuja na izbiro 3 destinacije in sicer:

1. Salzburg in južna Bavarska (Salzburg in München)
2. Toskana (Firenze, Pisa, Lucca, Siena, Verona)
3. Madžarska (Hortobagy, Eger, Budimpešta, Blatno jezero)

Podrobnejši program ekskurzije oz. izvedbe (ogledi, nočitve in vstopnine) vsake izmed destinacij je priloga tega pravilnika. Ogledi posameznih znamenitosti in aktivnosti se lahko spreminjajo glede na aktualno ponudbo na posamezni lokaciji (koncerti, športne prireditve, razstave).

**6. člen**

**(izbira programa ZE)**

Razredniki na začetku šolskega leta seznanijo dijake s pogoji za izvedbo ekskurzije (pravila za izvedbo ZE, čas trajanja, možne destinacije …).

Razredniki skupaj z dijaki pregledajo ponujene destinacije in svojo izbiro posredujejo nosilcu priprav ZE (do konca oktobra).

Nosilec priprav ZE na osnovi dopolnitev dijakov z razredniki uskladi in aktualizira vsebino ZE*,* (število in vrste ogledov, animacije …) in zbere ponudbe vsaj treh turističnih agencij za izbrano destinacijo.

Na osnovi zbranih ponudb se razredniki z dijaki odločijo o končni destinaciji, šola pa na podlagi povpraševanja določi turistično agencijo, ki bo organizirala in izvedla zaključno ekskurzijo.

V mesecu novembru šola organizira roditeljski sestanek za starše dijakov tretjih letnikov, kjer jih seznani s potekom izbire in jim v podpis izroči soglasje o otrokovi udeležbi na ekskurziji.

**7. člen**

**(priprava na izvedbo)**

Razredniki in vodstvo šole dijake:

* seznanijo o vseh pravilih na ZE;
* seznanijo s posledicami neizpolnjevanja pravil (za najtežje kršitve izrek ukora učiteljskega zbora ali pogojna izključitev ali izključitev);
* seznanijo s podpisom izjave (skupaj s starši);
* pripravijo na oglede (ob pomoči aktiva družboslovja).
* seznanijo o omejitvah udeležbe na ZE: OUZ odloči o morebitnih dijakih, ki se ZE zaradi siceršnjega neizpolnjevanja šolskih pravil ne morejo udeležiti (npr. UUZ ali primerljiv alternativni ukrep);
* najnižja udeležba v oddelku je približno 2/3 (v prehodnem obdobju 2 let od sprejema tega pravilnika je možno tudi združevati oddelke, če se prijavi manj kot 2/3 dijakov oddelka);

Razredniki skličejo roditeljski sestanek (za starše in dijake), na katerega lahko povabijo tudi predstavnika izbrane turistične agencije.

Starše seznanijo:

* z omejitvami udeležbe na ZE,
* s programom ekskurzije,
* s pravili, ki jih morajo dijaki izpolnjevati (poudariti pomen varnosti za vse udeležence);
* s posledicami neizpolnjevanja pravil.

**8. člen**

**(druge obveznosti šole)**

* Pripravo na ekskurzijo vodijo nosilec (določen v LDN) in razredniki udeleženih oddelkov.
* Vodstvo podpiše pogodbe z izbranimi agencijami (v začetku februarja).
* Šola zagotovi enega spremljevalca na 15 dijakov. Dijake praviloma spremljajo razredniki in drugi zaposleni (ki dijake poučujejo).
* Nosilec ZE izdela podroben program ekskurzije z razporeditvijo spremljevalcev in dijakov (na predlog razrednika) najkasneje 14 dni pred odhodom.

**9. člen**

**(dolžnosti dijakov)**

Dijaki so dolžni:

* obvezno sodelovati v celotnem programu (pri vseh skupinskih ogledih …),
* dosledno upoštevati navodila spremljevalcev in vodičev,
* paziti na varnost in zdravje sebe in drugih udeležencev (brez dovoljenja ne smejo zapustiti skupine);
* se oglasiti na telefon in obvestiti spremljevalca o posebnostih,
* nočno kopanje ni dovoljeno, sicer pa se dijaki kopajo na lastno odgovornost;
* upoštevati vsa šolska pravila, še posebej naslednja:

\* prepovedano je posedovanje in pitje alkohola ali uživanje in posedovanje drugih

 substanc;

\* prepovedana je uporaba prevoznih sredstev, ki niso zajeta v program;

\* prepovedano je gibanje na nevarnih mestih (višina, prepadnost, promet);

\* prepovedano je povzročanje kakršne koli materialne škode (upoštevati hišni red v

 hotelih).

\* upošteva se določena ura za obvezen nočni počitek, ki je ob 01.00 (z vsakokratnim Varnostnim načrtom se lahko določi tudi drugače).

Neupoštevanje določil tega člena pomeni težjo oziroma najtežjo kršitev šolskih pravil.

V tem primeru se dijaku ekskurzija prekine in starši pridejo na lastne stroške po svojega otroka v času, ki ga določi šola. V kolikor starši ne morejo priti po dijaka, šola sama organizira prevoz in spremljevalca na stroške staršev.

Za neupoštevanje pravil je predviden izrek ukora učiteljskega zbora ali pogojna izključitev ali izključitev.

Dijaki in učitelji, ki ekskurzijo zaključijo (velja za vse ekskurzije):

* do 22. ure zvečer, pridejo v šolo naslednji dan po urniku;
* med 22. in 24. uro, pridejo v šolo naslednji da do začetka 4. učne ure;
* po polnoči, imajo naslednji dan prosto.

**10. člen**

**(sodelovanje staršev)**

Pred izvedbo ZE šola (vodstvo, vodja ZE in razredniki) skliče roditeljski sestanek, na katerem ponovno predstavi pravila in vse potrebne informacije.

Starš in dijak na sestanku podpišeta izjavo o udeležbi svojega otroka na ekskurziji in s tem potrdijo, da:

* bodo poravnali stroške ZE (neposredno z izbrano agencijo);
* se strinjajo z vsemi pogoji, ki so navedeni v tem pravilniku;
* se bodo z otrokom pogovorili in pripravili na ustrezno vedenje;
* soglašajo s pregledom osebne prtljage ter z odvzemom nedovoljenih in nevarnih stvari, če učitelj spremljevalec predvideva, da bi bilo slednje primerno opraviti;
* so seznanjeni z možnostjo prekinitve ekskurzije.

**Mnenja**

Dopolnjen pravilnik je učiteljski zbor obravnaval na pedagoški konferenci 17. 1. 2017.

Dopolnjen pravilnik so obravnavali starši in dijaki 3. letnikov 30. 1. in 28. 2. 2017.

Dopolnjen pravilnik je obravnavala Dijaška skupnost 19. 1. 2017.

Dopolnjen pravilnik je obravnaval Svet staršev 24. 1. 2017.

Dopolnjen pravilnik je obravnaval Svet zavoda 28. 2. 2017.